Na der grote. Ersame herr Otto, besunderlinges gude vrunt unde leve nabur. Jwer ersamheit breff gescreven viij dage na sunte Bartolomeus dage, rorende wo en dach twuschen uns, her Cristern und den anderen jwes gnedigen heren des koninges undersaten van unseme erwerdigen heren mestere vorramet was etc., hebben wii gutliken untfangen und wol vornamen. Hiirupp geleve jw to weten, dat wii na vorraminge der breve unszes erwerdigen heren meisters to Liifflande enes dages upp Wulvesoe edder to sunte Berigitten mit her Cristerne vormodende weren, umme welkes dages willen hiir ok gekomen weren de erbaren gebedigere und sendeboden unszes ergenomeden heren meisters, de zine herlicheit darto benomet hadde, alze de erwerdigen heren, lantmarschalk to Liifflande und cumpthur van Asscherade, ok andere riddere und knechte dergeliik, de zik deszulven dages ok vormodende weren etc. Item, leve her Otto, (und) gude vrunt, alze in dem breve gerort is, enen dach to vorramende upp den winter, na utwisinge der breve unszes erwerdigen heren meisters etc., darupp bidde wii jwer leve to weten, dat wii demezulven dage na vorraminge unszes erwerdigen heren meisters gerne willen volgafftich wesen etc. Item alse jwe leve schrifft, dat jwes gnedigen heren des koninges undersaten, copluden und buren ut her Cristernes lene nen vordret en sche van uns etc., hiirupp begere wy jwer leve to weten, dat unsze erwerdige here de cumpthur und wii gesproken hebben mit Oleff Degen, deme wii gesecht hebben und bevolen, her Cristerne to berichtende also, dat he de schepe, lude und gud, dat de unsen vrien willen mit ereme rechte vor unsem heren deme cumpthur und dat her Cristern in weren hevet den unsen tobehorende, vrii und loes late, und de zinen komen und varen [mogen] to uns, alse de anderen jwes gnedigen heren koninges undersaten; wert aver sake dat he de vorgescreven schepe, lude und gud unsen borgeren tobehorende nicht en wolde los laten, dat zik denne de zinen in guder dult unthelden to kopende und to vorkopende mit den unsen bet to der tiit, dat de dach geleden sii, nademe dat wii den unsen genes rechtes weigeren mogen, alze jwe werdicheit zulven wol irkennen mach. Worumme, her Otte, gude vrunt und nabur, wii jwe leve biddende sin, dat gii her Cristerne willet underwisen, dat he unse lude und schepe, ok de gudere, vrii und loes late, wente wii unser zake alltiit bi unseme gnedigen heren deme meistere, bi sinen werden bedegeren und bi anderen guden luden willen bliven.